JKN บวกแรง 7% แย้มครึ่งปีหลังโตเด่น ลุยขายคอนเทนต์ตปท.-ออกผลิตภัณฑ์ใหม่
JKN บวกแรง 7% ลุ้นครึ่งปีหลัง 65 โตเด่น ลุยขายคอนเทนต์ต่างประเทศ-ออกผลิตภัณฑ์ใหม่หนุน ล่าสุดปั้นสถานีข่าวเศรษฐกิจ 24 ชม.รับพฤติกรรมคนไทยตื่นตัวด้านการเงินการลงทุน มั่นใจดันรายได้ปีนี้โตตามนัด 2.1 พันลบ.
JKN บวกแรง 7% แย้มครึ่งปีหลัง 65 โตเด่น ลุยขายคอนเทนต์ตปท.-ออกผลิตภัณฑ์ใหม่ ล่าสุดปั้นสถานีข่าวเศรษฐกิจ 24 ชม. มั่นใจดันรายได้ปีนี้โตตามนัด 2.1 พันลบ.
19 ต.ค. 2565

ผู้สื่อข่าวรายงานว่า วันนี้(19 ต.ค.65) บริษัท เจเคเอ็น โกลบอล กรุ๊ป จำกัด (มหาชน) หรือ JKN ณ เวลา 14:57 น. อยู่ที่ระดับ 3.78 บาท บวก 0.26 บาท หรือ 7.39% ราคาหุ้นสูงสุด 3.86 บาท ราคาต่ำสุด 3.54 บาท ด้วยมูลค่าซื้อขาย 77.55 ล้านบาท

โดยก่อนหน้านี้นายติณณ์ ภาณุสิทธิกร ผู้อำนวยการฝ่ายบัญชี JKN เปิดเผยว่า แนวโน้มผลการดำเนินงานในช่วงครึ่งปีหลังจะเติบโตจากช่วงครึ่งปีแรก โดยจะมาจากการขายคอนเทนต์ (Content) มากขึ้น และการออกผลิตภัณฑ์ใหม่ ๆ รวมถึงผลิตภัณฑ์ที่มีสารสกัดจากกัญชากัญชงด้วย
สำหรับแผนงานในช่วงที่เหลือของปีนี้ บริษัทได้มุ่งสร้างการเติบโตกลุ่มธุรกิจ Commerce อย่างต่อเนื่อง โดยมีแผนเปิดตัวสินค้าใหม่ในทุกกลุ่มผลิตภัณฑ์ที่มีส่วนผสมของกัญชง ทั้งผลิตภัณฑ์เสริมอาหาร ผลิตภัณฑ์ของใช้ส่วนบุคคล ผลิตภัณฑ์เครื่องดื่ม เพื่อเสริมพอร์ตโฟลิโอสินค้าให้มีความหลากหลายและขยายช่องทางการจำหน่ายเพิ่มเติม
ทั้งนี้ บริษัทตั้งเป้าหมายจะออกผลิตภัณฑ์ที่มีส่วนผสมของกัญชงในช่วงไตรมาส 2/2565 แต่ปัจจุบันยังไม่สามารถออกผลิตภัณฑ์ที่มีส่วนผสมของกัญชงได้ เนื่องจากสำนักงานคณะกรรมการอาหารและยา (อย.) มีความเข้มงวดกับปริมาณการใส่สารสกัดจากกัญชากัญชงมาก จึงยังคงรอความชัดเจนจาก อย. อีกครั้ง
สำหรับในช่วงปลายไตรมาส 3/2565 บริษัทจะออกผลิตภัณฑ์ที่มีส่วนผสมของกัญชงได้แน่นอน โดยคาดว่าจะมีรายได้จากกลุ่มผลิตภัณฑ์ดังกล่าวประมาณ 30-50 ล้านบาทต่อเดือน และจะเพิ่มขึ้นหลังจากมีการขยายพอร์ตผลิตภัณฑ์สินค้าให้ครอบคลุมและหลากหลายมากยิ่งขึ้น
ส่วนภาพรวมผลการดำเนินงานในปี 2565 บริษัทมั่นใจรายได้จะเติบโตตามเป้าหมายที่วางไว้ 2,100 ล้านบาท จากปีก่อนที่มีรายได้รวม 1,805.79 ล้านบาท ซึ่งในช่วงครึ่งปีแรกที่ผ่านมาบริษัทมีรายได้รวมแล้ว 994.38 ล้านบาท เพิ่มขึ้น 10.42% เมื่อเทียบกับช่วงเดียวกันของปีก่อน ซึ่งความสำเร็จดังกล่าวมาจากการดำเนินยุทธศาสตร์ Content Commerce Company เพื่อสร้างการเติบโตอย่างยั่งยืน
นายติณณ์ กล่าวอีกว่า สัดส่วนรายได้ในปี 2565 ยังคงมาจากธุรกิจคอนเทนต์เป็นหลัก ซึ่งในช่วงไตรมาส 2/2565 มีสัดส่วนรายได้อยู่ที่ 85% และบริษัทคาดว่าในช่วงครึ่งปีหลังธุรกิจคอนเทนต์จะเติบโตประมาณ 3-5% หลังจากสถานการณ์การแพร่ระบาดของโควิด-19 คลี่คลายลง ทำให้บริษัทสามารถเดินทางไปขาย Content ในต่างประเทศได้มากขึ้น ส่งผลให้มีรายได้เข้ามามากขึ้นด้วย
ขณะที่สัดส่วนอีก 15% เป็นรายได้จากการขายผลิตภัณฑ์ในกลุ่ม Beverage (เครื่องดื่ม) น่าจะเติบโตตามการออกผลิตภัณฑ์ใหม่ที่อยู่ในเทรนด์รักสุขภาพ เช่น ผลิตภัณฑ์ที่มีส่วนผสมของกัญชง เพื่อตอบสนองผู้บริโภค และเป็นเทรนด์ที่มีแนวโน้มการเติบโตอย่างต่อเนื่อง
ล่าสุดนับตั้งแต่ JKN ได้รับลิขสิทธิ์จาก National Broadcasting Company Universal (NBC) ประเทศสหรัฐอเมริกา ในการนำเนื้อหาคอนเทนต์ภายใต้แบรนด์ CNBC ซึ่งเป็นแบรนด์ที่ได้รับการยอมรับว่าเป็นสถานีข่าวเศรษฐกิจที่ได้รับความน่าเชื่อถือจากคนทั่วโลก มาผลิตรายการภายใต้ JKN-CNBC ที่มีโครงสร้างการผลิตรายการเกี่ยวกับข่าวเศรษฐกิจ การเงิน และการลงทุน ภายใต้มาตรฐานของ CNBC ทำให้ JKN-CNBC ได้รับการยอมรับและสร้างฐานผู้ชมคอข่าวเศรษฐกิจเพิ่มขึ้น โดยออกอากาศในทุกแพลตฟอร์มผ่านช่อง JKN18 และผ่านสื่อออนไลน์ ทั้งนี้ มีเป้าหมายต้องการผลักดันให้ JKN-CNBC ก้าวสู่การเป็นสถานีข่าวเศรษฐกิจการเงินการลงทุนตลอด 24 ชั่วโมงของคนไทย
ด้านนายรัชชพล เหล่าวานิช บรรณาธิการบริหาร JKN-CNBC กล่าวว่า นโยบายการดำเนินงานในปีนี้ จะมุ่งขยายฐานผู้ชมกลุ่มคนรุ่นใหม่ ภายใต้แนวคิด Capitalize on it’s หรือ เพื่อชีวิตที่มั่งคั่ง ผ่านการผลิตรายการที่เกี่ยวกับการเงินการลงทุนภายใต้มาตรฐานของ JKN-CNBC ด้วยคนข่าวที่มีคุณภาพตัวจริงในวงการ มานำเสนอรายการเพื่อรองรับกลุ่มผู้ชมที่ติดตามข่าวเศรษฐกิจ
โดยในวันจันทร์ถึงศุกร์ที่เป็นช่วงเวลาแห่งการลงทุน มีรายการที่นำเสนออัดแน่นตลอดทั้งวัน จากช่วงเช้าเริ่มต้นเปิดโลกข่าวสารการลงทุนด้วยรายการ Squawk Box ล็อคหุ้นรวย และเสิร์ฟข่าวร้อนระหว่างวันด้วยรายการ Power Lunch รู้ทันลงทุน จากนั้นปรับเกมกลยุทธ์การลงทุนภาคบ่ายกับรายการ Halftime Report เจาะสนามหุ้นและ The Exchange เทรดทะลุกราฟ ต่อด้วยด้วยการสรุปประเด็นข่าวใหญ่รอบวัน และอ่านทิศทางวันรุ่งขึ้นกับรายการ Street Signs และส่งท้ายวันด้วยไฮไลท์ข่าวสำคัญรอบโลก กับ Worldwide Exchange (ข่าวร้อนรอบโลก)
ขณะที่ในช่วงสุดสัปดาห์ ยังมีเนื้อหาเข้มข้นตอบโจทย์คอเศรษฐกิจและธุรกิจกับรายการฮาร์ดทอล์คกับคนสำคัญในโลกเศรษฐกิจ The CNBC Conversation (คุยให้สว่าง), รายการ Capital Connection (เข็มทิศลงทุน), รายการ Managing Thailand (ผ่าธุรกิจเงินล้าน) และข่าวต่างประเทศเจาะลึกในรายการ The NEWS (พลิกทันโลก) หรือ ข่าวร้อนรอบโลก ออกอากาศผ่านแพลตฟอร์ม Social media ทั้ง Facebook, Youtube และ Twitter JKN-CNBC และผ่านช่อง JKN18 ที่เป็นหนึ่งในคอนเทนต์ข่าวสร้างกระแส และผลักดันให้เรตติ้งช่อง JKN18 ติดอันดับ 1 ใน 10 ทีวีดิจิทัลที่ได้รับความนิยมของผู้ชม
นอกจากนี้ JKN-CNBC ได้ร่วมมือพันธมิตรทางธุรกิจกับผู้ให้บริการ IPTV เพื่อขยายฐานผู้ชม JKN-CNBC ไปสู่กลุ่มผู้ชมคนรุ่นใหม่เพิ่มขึ้น ล่าสุดได้ร่วมกับ AIS PLAY ในการนำเสนอข่าวผ่านแพลตฟอร์มที่มีฐานสมาชิกกว่า 8 ล้านราย ให้ทุกคนสามารถรับชมและติดตามข่าวสารความเคลื่อนไหวทางเศรษฐกิจได้ตลอด 24 ชั่วโมง สร้างการลงทุนเพื่อชีวิตที่มั่งคั่งให้กับคนไทย โดย AIS PLAY จะเริ่มออกอากาศในวันที่ 15 ก.ย.นี้